**Politica maritimă integrată a UE**

**Definiție și domeniu de aplicare**

Politica maritimă integrată (PMI) încearcă să ofere o abordare mai coerentă a problematicii maritime, cu o mai bună coordonare între diferitele domenii de politică. Aceasta se concentrează pe:

* Aspecte care nu se încadrează într-o singură politică sectorială, de pildă „creșterea albastră” (creștere economică bazată pe diferite sectoare maritime).
* Aspecte care necesită o coordonare între diferite sectoare și diferiți actori, de pildă partajarea cunoștințelor privind mediul marin.

**De ce este nevoie de o politică maritimă integrată?**

* Pentru a ține seama de interconectarea industriilor și a activităților umane în care marea joacă un rol. Oricare ar fi tema: transport și porturi, energie eoliană, cercetare marină, pescuit sau turism, o decizie într-un domeniu le poate afecta pe toate celelalte. De exemplu, un parc eolian construit în larg poate afecta transportul, care la rândul său va afecta porturile.
* Pentru a economisi timp și bani, încurajând autoritățile să facă schimb de date de la un domeniu strategic la altul și să coopereze mai degrabă decât să lucreze separat în ceea ce privește aspecte ale aceleiași probleme.
* Pentru a construi o cooperare strânsă între factorii de decizie din diferite sectoare la toate nivelurile de guvernământ – [autoritățile maritime naționale](https://webgate.ec.europa.eu/maritimeforum/category/104), autoritățile regionale și locale și autoritățile internaționale, atât din interiorul, cât și din afara Europei. Numeroase țări recunosc această necesitate și fac eforturi în direcția unei colaborări mai structurate și sistematice.

**Agenda marină și maritimă - Declarația de la Limassol**

La 8 octombrie 2012, miniștrii europeni pentru politica maritimă și Comisia Europeană, reprezentată de președintele José Manuel Barroso și comisarul Maria Damanaki au adoptat o [*Agendă marină și maritimă pentru dezvoltare economică și crearea de locuri de muncă*](http://ec.europa.eu/maritimeaffairs/policy/documents/limassol_en.pdf) în cadrul unei conferințe organizate la Limassol de președinția cipriotă. La cinci ani de la lansarea politicii maritime integrate a UE, statele membre și Comisia au reafirmat faptul că o abordare dinamică și coordonată a afacerilor maritime îmbunătățește dezvoltarea „economiei albastre” a UE, asigurând în același timp sănătatea mărilor și a oceanelor.

PMI încearcă să coordoneze, nu să înlocuiască [politici din anumite sectoare maritime](http://ec.europa.eu/maritimeaffairs/links/index_en.htm). În special, aceasta acoperă următoarele politici transversale:

1. [*Creșterea albastră*](https://ec.europa.eu/maritimeaffairs/policy/blue_growth_ro)
2. [*Date și cunoștințe privind mediul marin*](https://ec.europa.eu/maritimeaffairs/policy/marine_knowledge_2020_ro)
3. [*Amenajarea spațiului maritim*](https://ec.europa.eu/maritimeaffairs/policy/maritime_spatial_planning_ro)
4. [*Supravegherea maritimă integrată*](https://ec.europa.eu/maritimeaffairs/policy/integrated_maritime_surveillance_ro)
5. [*Strategii privind bazinele maritime*](https://ec.europa.eu/maritimeaffairs/policy/sea_basins_ro)

[***Creșterea albastră***](https://ec.europa.eu/maritimeaffairs/policy/blue_growth_ro)

Creșterea albastră este strategia pe termen lung pentru susținerea creșterii durabile în sectoarele marin și maritim în ansamblu. Aceasta recunoaște că mările și oceanele sunt motoare ale economiei europene, cu un potențial enorm pentru inovare și creștere. Ea reprezintă contribuția politicii maritime integrate la atingerea obiectivelor strategiei Europa 2020 pentru o creștere inteligentă, durabilă și favorabilă incluziunii. Economia albastră reprezintă 5,4 milioane de locuri de muncă și o valoare adăugată brută de puțin sub 500 de miliarde EUR pe an. Se poate însă realiza o creștere și mai mare într-o serie de domenii care sunt evidențiate în cadrul strategiei: turismul de coastă, acvacultura, energia albastră, biotehnologia albastră, exploatarea minieră a fundului mării.

[***Date și cunoștințe privind mediul marin***](https://ec.europa.eu/maritimeaffairs/policy/marine_knowledge_2020_ro)

Cunoașterea mediului marin 2020 reunește date marine din diverse surse cu scopul de a ajuta industria, autoritățile publice și cercetătorii să găsească date și să le folosească mai eficient pentru a dezvolta produse și servicii noi și, *de asemenea*, cu scopul de a ne face să înțelegem mai bine comportamentul mărilor.

Datele naționale nu ne indică tot ceea ce vrem să știm despre mări ca sistem global conectat prin vânturi schimbătoare, curenți sezonieri și specii migratoare; analiza la nivel european este esențială. UE coordonează integrarea diferitelor sisteme naționale și locale într-un tot coerent.

[***Amenajarea spațiului maritim***](https://ec.europa.eu/maritimeaffairs/policy/maritime_spatial_planning_ro) ***(ASM)***

ASM se referă la planificarea momentului și a locului în care se vor desfășura activitățile pe mare – pentru a ne asigura că ele sunt cât mai eficiente și mai sustenabile posibil. ASM implică părțile interesate într-un mod transparent la planificarea activităților maritime. Concurența pentru spațiul maritim – pentru echipamentele aferente energiei regenerabile, acvacultură și alte domenii de creștere – a scos în evidență necesitatea unei gestionări eficiente pentru a evita eventualele conflicte și a crea sinergii între diferitele activități.

În iulie 2014, Parlamentul European și Consiliul au adoptat [legislația pentru crearea unui cadru comun pentru amenajarea spațiului maritim în Europa](http://eur-lex.europa.eu/legal-content/RO/TXT/?uri=uriserv%3AOJ.L_.2014.257.01.0135.01.ENG). Fiecare țară a UE va fi liberă să își planifice propriile activități maritime, dar planificarea locală, regională și națională în mările partajate va deveni mai compatibilă printr-un set de cerințe comune minime.

Printre beneficiile ASM putem menționa: *reducerea conflictelor între sectoare și crearea de sinergii* între activități; *încurajarea investițiilor* – prin introducerea previzibilității, a transparenței și a unor norme mai clare; *creșterea coordonării* – între administrațiile din fiecare țară; *creșterea cooperării transfrontaliere* – între țările UE, în ceea ce privește cablurile, conductele, căile navigabile, instalațiile eoliene etc.; *protecția mediului* – prin identificarea timpurile a impactului.

[***Supravegherea maritimă integrată***](https://ec.europa.eu/maritimeaffairs/policy/integrated_maritime_surveillance_ro)

Supravegherea maritimă integrată se referă la punerea la dispoziția autorităților interesate sau active în supravegherea maritimă a modalităților de schimburi de informații și date. Schimbul de date va face supravegherea mai puțin costisitoare și mai eficientă.

În prezent, UE și autoritățile naționale responsabile cu diferitele aspecte ale supravegherii – de exemplu, controlul la frontieră, siguranța și securitatea, controlul activităților de pescuit, vama, protecția mediului sau apărarea – strâng date separat și, adesea, nu fac schimburi de date. Drept urmare, aceleași date pot fi colectate de mai multe ori. Actualmente, Comisia Europeană și statele membre ale UE/SEE au în curs de dezvoltare un *mediu comun de realizare a schimbului de informații* (CISE). Acesta va pune în legătură sistemele și rețelele de supraveghere existente și va oferi tuturor autorităților implicate acces la informațiile de care au nevoie pentru misiunile lor pe mare.

***Strategii privind bazinele maritime***

Marea Baltică, Marea Neagră, Marea Mediterană, Marea Nordului, Oceanul Atlantic și Oceanul Arctic – fiecare regiune marină este unică și merită o strategie specifică ei. Politica maritimă promovează creșterea și strategiile de dezvoltare care exploatează punctele forte și abordează slăbiciunile fiecărei regiuni marine mari din UE: de la schimbările climatice din zona arctică la potențialul de energie regenerabilă al Atlanticului, la problemele de poluare a mărilor și oceanelor și la siguranța maritimă.